Title: กฎกระทรวง ฉบับที่ 5 (พ.ศ. 2529) ออกตามความในพระราชบัญญัติจัดหางานและคุ้มครองคนหางาน พ.ศ. 2528

กฎกระทรวง

กฎกระทรวง
ฉบับที่ ๕ (พ.ศ. ๒๕๒๙)
ออกตามความในพระราชบัญญัติจัดหางานและคุ้มครองคนหางาน
พ.ศ. ๒๕๒๘[๑]

อาศัยอำนาจตามความในมาตรา ๕ และมาตรา ๓๗
วรรคสามแห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
ให้กำหนดอัตราเงินที่ส่งเข้ากองทุนเพื่อช่วยเหลือคนหางานไปทำงานในต่างประเทศสำหรับคนหางานแต่ละคน
ดังนี้
(๑) คนหางานที่จะไปทำงานในประเทศมาเลเซีย
และสาธารณรัฐสิงคโปร์ให้จัดส่งในอัตราหนึ่งร้อยบาท ต่อคนหางานหนึ่งคน
(๒) คนหางานที่จะไปทำงานในประเทศเนการา บรูไน ดาลุส ซาลาม
ญี่ปุ่นสาธารณรัฐฟิลิปปินส์ สาธารณรัฐสังคมนิยมประชาธิปไตยศรีลังกา
สาธารณรัฐสังคมนิยมแห่งสหภาพพม่า สาธารณรัฐอินเดีย สาธารณรัฐอินโดนีเซีย
สาธารณรัฐอิสลามปากีสถานและฮ่องกง ให้จัดส่งในอัตราสองร้อยบาท ต่อคนหางานหนึ่งคน
(๓) คนหางานที่จะไปทำงานในประเทศอื่นนอกจากประเทศตาม (๑)
และ (๒)ให้จัดส่งในอัตราสามร้อยบาท ต่อคนหางานหนึ่งคน

ข้อ ๒ 
ให้ผู้มีหน้าที่ส่งเงินเข้ากองทุนเพื่อช่วยเหลือคนหางานไปทำงานในต่างประเทศตามมาตรา
๓๗ วรรคหนึ่ง ส่งเงินเข้ากองทุนตามอัตราที่กำหนดในข้อ ๑ พร้อมทั้งยื่นแบบ จง. ๑๑  ท้ายกฎกระทรวงนี้ต่ออธิบดีกรมแรงงาน ณ
กรมแรงงาน 
ก่อนคนหางานเดินทางออกนอกราชอาณาจักร

ข้อ ๓  เงินที่ส่งเข้ากองทุนเพื่อช่วยเหลือคนหางานไปทำงานในต่างประเทศตามกฎกระทรวงนี้
ให้จ่ายเป็นเงินสด หรือจ่ายเป็นเช็คที่ธนาคารในประเทศเป็นผู้ออกให้
ตั๋วแลกเงินของธนาคารในประเทศหรือธนาณัติ
โดยระบุนามอธิบดีกรมแรงงานเป็นผู้รับเงินตามเช็คตั๋วแลกเงินหรือธนาณัตินั้น
เมื่อได้รับเงินครบถ้วนตามอัตราที่กำหนดในข้อ ๑ แล้ว
ให้อธิบดีกรมแรงงานจัดให้มีการออกหลักฐานการรับเงินให้แก่ผู้มีหน้าที่ส่งเงินเข้ากองทุนไว้เป็นลายลักษณ์อักษร

ให้ไว้ ณ วันที่ ๑๘ กุมภาพันธ์ พ.ศ. ๒๕๒๙
พลเอก สิทธิ  จิรโรจน์
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากมาตรา ๓๗
วรรคสาม แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
บัญญัติให้การส่งเสริมเงินเข้ากองทุนเพื่อช่วยเหลือคนหางานไปทำงานในต่างประเทศต้องเป็นไปตามหลักเกณฑ์
วิธีการ กำหนดเวลาและอัตราตามที่กำหนดในกฎกระทรวง  จึงจำเป็นต้องออกกฎกระทรวงนี้

วิภา/ผู้จัดทำ
๘ กุมภาพันธ์ ๒๕๕๕

[๑] ราชกิจจานุเบกษา
เล่ม ๑๐๓/ตอนที่ ๓๓/ฉบับพิเศษ หน้า ๑๑/๒๘ กุมภาพันธ์ ๒๕๒๙